Δημήτρης Μπρούχος

Βιογραφικά στοιχεία

Γεννήθηκε και μεγάλωσε στη Θεσσαλονίκη. Είναι απόφοιτος του 2ου Γυμνασίου - Λυκείου (του ιστορικού Β΄ Αρρένων) Θεσσαλονίκης. Σπούδασε Επικοινωνία στο Λονδίνο (CAM Dipl.in P.R.) με ειδίκευση στις Δημόσιες Σχέσεις για εμπορικούς οργανισμούς, στη Στρατηγική Δημοσίων Σχέσεων και στη  Διαχείριση πόρων και Διαφήμιση στη Νέα Υόρκη (Ι.Α.Α. Adv.Dipl. in Advertising), με ειδίκευση στη Διεθνή Διαφήμιση και στις Διαφημίσεις κύρους. Συνεργάστηκε με διαφημιστικές εταιρίες ως κειμενογράφος και ως συντονιστής Δημιουργικού ενώ απασχολήθηκε  στη HELEXPO-ΔΕΘ Α.Ε. στις Διευθύνσεις Διοικητικού και Προβολής - Διεθνών Σχέσεων - Συνεδρίων.
Λειτούργησε για πολλά χρόνια ως ανεξάρτητος Σύμβουλος Επικοινωνίας με κύριο αντικείμενο τη Στρατηγική Δημοσίων Σχέσεων και τη Δημιουργία Εικόνας. Ιδρυτής και επικεφαλής της "BRUHOS-team business projects / Συνεργαζόμενοι Σύμβουλοι". Διετέλεσε Γραμματέας Λαϊκής Επιμόρφωσης με αρμοδιότητα σε θέματα Ατόμων με Ειδικές Ανάγκες. Χρημάτισε Σύμβουλος Επικοινωνίας του Τμήματος Πληροφορικής του Αριστοτελείου Πανεπιστημίου Θεσσαλονίκης. Μόνιμος συνεργάτης του θεσμού των "ΠΑΥΛΕΙΩΝ", της Ιεράς Μητροπόλεως Βεροίας, Ναούσης και Καμπανίας. Διευθυντής παραγωγής ελληνικής δισκογραφίας. Καλλιτεχνικός διευθυντής συναυλιακών και ευρύτερων πολιτιστικών εκδηλώσεων, ταξίδεψε στις περισσότερες πόλεις και νησιά της Ελλάδος και στο εξωτερικό παρουσιάζοντας έργα του, θεματικές παραστά-σεις, επετειακά και τιμητικά αφιερώματα, τα οποία έγραψε και επιμελήθηκε ο ίδιος.

Το έργο του

Η ποίηση του Δ. Ι. Μπρούχου, εκφράζει με λυρικούς ρυθμούς και ελεγειακούς τόνους, ποικίλες μορφές αγωνίας του σύγχρονου ανθρώπου:"Πρέπει να κατεβώ μέχρι το Μηδέν / Να πήξω τη γλώσσα μου / Να λύσω το χορό των συμφώνων / Να λάβω το χρίσμα των φωνηέντων / Να ξεντυθώ το χιτώνα των Πρωτοπλάστων / Και ν' ανοίξω τον κύκλο των εργασιών μου / Σκάβοντας βαθιά / Για τον ουρανό". Με τη μεγαλύτερη δυνατή συντομία, αποδίδει συναισθήματα που παράγονται μέσα στο χρόνο:"Αρκούντως αρκούμενοι,συγκατατεθήκαμε / Αρκούντως αρνούμενοι,εξοστρακιστήκαμε / Εν κατακλείδι,απωλεστήκαμε...", ωραϊζοντας παθητικά διανοήματα και αποκαλύπτοντας τα θαυμάσια της ύπαρξης:"Δεν έχει αιδώ το σύννεφο / Μήτε η αλμύρα τύψη / Οι εφτά πληγές μου λίκνο κρίνου / Που ασθμαίνει Άνοιξη / Ευωδιάζει η νύχτα Σύρραξη...". Μπορεί να βλέπει καθαρότερα το ιδανικό, διαισθανόμενη ότι η άνοδος προς αυτό,περνά μέσα από δρόμους εσωτερικότητας και ατραπούς πόνου,υπερβαίνοντας προοδευτικά τη φθορά:"Δίχως χρώμα το Απέραντο / Εκεί οι Πέρσες μου εκτοπίζονται / Από το φως του αναφαίρετα δοθέντος / Σταυρός η κυοφορούσα  ερημιά / Ισως αυτή να 'ναι η Δοκιμασία του πέλαγου / Στη σύναξη των Όλων ". Με τρόπο τελετουργικό ο ποιητής, στρέφεται στο μεγαλειώδες του κόσμου του Θεού, δίνοντας το έναυσμα για το πέρασμα σ' έναν νέο ουρανό, που βρίσκεται βαθιά μέσα στην ίδια τη γραφή του:"Κύριε,που τους όχλους σπλαχνίστηκες / Στο Αγιο Σώμα Σου ο Λόγος σαρκώθηκε / Για του κόσμου του φθαρτού τη σωτηρία / Του λειμώνα Σου κρίνε με άξιο / Ταπεινό εργάτη για το θερισμό Σου...". Τον ουρανό των θαυμασίων της ύπαρξης, το μεγαλείο του Θεού και της προσευχής:"Ευλόγησέ με Κύριε και μοίρασέ με / τον ταπεινό και ανάξιο δούλο Σου / Με καταξίωσες των Δωρεών της αγάπης Σου / και βγάζω πλεόνασμα, από το υστέρημά μου...".Η εσωτερική ανάγκη της προσευχής, είναι ίσως η ουσία της ποιητικής σκέψης του Μπρούχου: "Υπάρχεις,βαθιά μέσα στο βλέμμα όλων των τυφλών του κόσμου / Υπάρχεις,για να σημαίνεις γρήγορση στους κόλπους της Αγάπης / Υπάρχεις,βαθιά μεσ' στα χαμηλωμένα φώτα της ζωής μου..." . Χώρος της ποίησής του, είναι ο εκάστοτε τόπος και χρόνος. Η  Θεσσαλονίκη-η "γενέθλια" πόλη του-τόπος ιερός, παίρνει τη μορφή τέμπλου:"Εκείνα τα απέριττα κυριακάτικα μεσημέρια της παλιάς παραλίας / Άρωμα,σαν απ' το πιο λευκό της νύχτας της γεννήσεώς μου...". Περιφέρεται με τη μνήμη, για να ταυτιστεί με τον ήλιο και να δύσει, με το ωραίο, γνωστό ηλιοβασίλεμα διασχίζοντας την πόλη: 
"Κι η Σαλονίκη-μια άλλη Αντριάνα / κρατώντας σε απ' το χέρι / σε γυρνάει στις ρούγες και στις γειτονιές που αγάπησες όσο τίποτα / για να σε αποθέσει στην άκρη του πιο ματωμένου σύννεφου / και ν' ανηφορίσεις την τελευταία μοναχική σου πορεία...". Ο ποιητής, προβάλλει με τους στίχους του την αληθινή τραγικότητα της ύπαρξης:"Κοπέλες,κεντούσαν τον υμέναιο / Γυναίκες,υφαίναν τη θλίψη / Τώρα,αφουγκράζονται το Τίποτα / Που υπήρξαν..." αλλά μπορεί να χαρεί και την έκβαση του δράματος στον κόσμο της αφθαρσίας και στην ατέρμονη ευτυχία της "νηφάλιας μέθης", όπως και η ποίησή του:"Σταυρώνομαι / Κι οργώνω στις κραυγές του Πάθους σίγαση / Και χτίζω στις υπόγειες κάμαρες τον πόθο / Μοσκοβολώντας τη ζωή Αναστάσεις...".

Δισκογραφία-Συνεργασίες

Στίχοι του μελοποιήθηκαν από γνωστούς συνθέτες (Σπύρο Βλασόπουλο, Άκη Γεροντάκη, Χρήστο Γκάρτζο, Άλκη Κακαλιάγκο, Λίνο Κόκοτο, Δημήτρη Παπαδημητρίου, Μίμη Πλέσσα, Γιάννη Σπανό, Κώστα Χατζή, Γιώργο Χατζηνάσιο κ.ά) και ερμηνεύθηκαν από δημοφιλείς τραγουδιστές (Λένα Αλκαίου, Ελένη Αντωνιάδου, Μελίνα Ασλανίδου,Φωτεινή Δάρρα, Μαίρη Δούτση, Σόνια Θεοδωρίδου, Μελίνα Κανά, Εύη Καπάταη, Ηλία Κλωναρίδη, Έφη Κοντού, Γιάννη Κούτρα, Χαρούλα Λαμπράκη, Λόρνα, Κλαούντια Ντελ Μερ, Μανώλη Μητσιά, Λιζέτα Νικολάου, Φίλιππο Νικολάου, Πένυ Ξενάκη, Πίτσα Παπαδοπούλου, Αντώνη Ρέμο, Κώστα Σμοκοβίτη, αδελφούς Τσαχουρίδη, Δημήτρη Χρυσοχοΐδη κ.ά.).
Ενορχηστρωτές τραγουδιών του: Άκης Γεροντάκης, Τάσος Καρακατσάνης, Τόλης Κετσελίδης, Τζίκ Νακασιάν, Γιώργος Παγιάτης.
Ενορχηστρωτές έργων του: Δημήτρης Παπαδημητρίου, Μίμης Πλέσσας, Ανδρέας Πυλαρινός.
Αφηγητές / συν-αφηγητές έργων του σε παραστάσεις και στη δισκογραφία: Γρηγόρης Βαλτινός, Γιάννης Βόγλης κ.ά.

Βραβεία και Διακρίσεις

Βραβεύθηκε στο Φεστιβάλ Τραγουδιού Θεσσαλονίκης (Β' Βραβείο, 1994, Γ' Βραβείο, 1997), στο οποίο συμμετείχε για πολλά χρόνια και κάποτε ως μέλος της Οργανωτικής Επιτροπής (1991, 2005).
Έλαβε μέρος στον Ελληνικό Τελικό του Διαγωνισμού Τραγουδιού της EUROVISION (2001).
Βραβεύθηκε επανειλημμένα με χρυσό και με πλατινένιο δίσκο.
Για την προσφορά του στα Ελληνικά Γράμματα,την Τέχνη και τον Πολιτισμό,του έχουν απονεμηθεί: Ο "Χρυσούς Σταυρός της Αγίας του Χριστού Μεγάλης Εκκλησίας του Οικουμενικού Θρόνου" (Δωδεκανησιακή Εκκλησία), ο "Χρυσούς Σταυρός Α΄ Τάξεως του Αποστόλου Παύλου", ο "Χρυσούς Σταυρός της Ιεράς Μητροπόλεως Δημητριάδος και Αλμυρού", ο "Χρυσούς Σταυρός του Αγίου και Θαυματουργού Σπυρίδωνος" (Ιερά Μητρόπολη Κερκύρας,Παξών και Διαποντίων Νήσων), ο "Χρυσούς Επετειακός Σταυρός των ΠΑΥΛΕΙΩΝ" (Ιερά Μητρόπολη Βεροίας,Ναούσης και Καμπανίας), ο "Μεγαλόσταυρος του Αγίου Ηρακλειδίου της Εκκλησίας της Κύπρου" (Ιερά Μητρόπολη Ταμασού και Ορεινής), το "Χρυσούν Μετάλλιον Α΄ Τάξεως του Αποστόλου Παύλου", το "Χρυσούν Μετάλλιον της Σουμελιώτισσας" (Πανελλήνιο Ιερό Ίδρυμα Παναγία Σουμελά), το "Μετάλλιον της Ηρωϊκής πόλης Νάουσας", το "Μετάλλιον Υπηρεσιών προς τον Προσκοπισμό" και το "Μετάλλιον των Φίλων του Προσκοπισμού" (Σώμα Ελλήνων Προσκόπων), το "Χρυσούν Μετάλλιον Βραβείων Ευποιϊας 2015" κ.ά.
Φέρει τον τίτλο PAUL HARRIS FELLOW (Εταίρος Πωλ Χάρρις),για τη συνεισφορά του στην προώθηση των Διεθνών Προγραμμάτων για τον Συνάνθρωπο και την Ειρήνη.
Τιμήθηκε ακόμα σε ειδικές εκδηλώσεις από: την Αγγλικανική Εκκλησία Αθηνών "Αγιος Παύλος",τον Δήμο Θεσσαλονίκης και το Βαφοπούλειο Πνευματικό Κέντρο,το Διεθνές Κέντρο Συγγραφέων και Μεταφραστών του Δ.Ο.Π.Α.Ρόδου, τον Δήμο της Ηρωϊκής Πόλης Νάουσας,πολλούς Δήμους της Επικράτειας και αντιστοίχως της Κύπρου,τον Ελληνικό Στρατό,την Εθνική Φρουρά Κύπρου,τον Σύνδεσμο Εκδοτών Β.Ε.και το Κέντρο Πολιτισμού και Βιβλίου Νοτιο-ανατολικής Ευρώπης και άλλους φορείς.

Παρούσα Κατάσταση

Είναι Τακτικό μέλος της Εταιρίας Λογοτεχνών Θεσσαλονίκης (Μέλος του Δ.Σ.), της Εθνικής Εταιρίας των Ελλήνων  Λογοτεχνών. Επίσης, τακτικό ή επίτιμο σε πλήθος Ελληνικών και Διεθνών Οργανώσεων.